b'\n_START_ARTICLE_\nBog\xc3\xb8y\n_START_PARAGRAPH_\nBog\xc3\xb8y eller Bog\xc3\xb8yv\xc3\xa6r er en \xc3\xb8ygruppe som ligger i Fr\xc3\xb8ya kommune i Tr\xc3\xb8ndelag, nordvest for \xc3\xb8ya Fr\xc3\xb8ya. Bog\xc3\xb8y best\xc3\xa5r av de to \xc3\xb8yene Bog\xc3\xb8y og Smal\xc3\xb8y, som er knyttet til hverandre med hengebru._NEWLINE_V\xc3\xa6ret har opplevd fraflytting i likhet med hele \xc3\xb8yrekken utenfor Fr\xc3\xb8ya i \xc3\xa5rene etter andre verdenskrig. Skolenedleggelsen i 1992 nesten halverte folketallet. Ved tusen\xc3\xa5rskiftet bodde 16 fastboende p\xc3\xa5 v\xc3\xa6ret, de fleste pensjonister, noe som holdt seg stabilt fram til 2007. Siden da har folketallet vokst, og det bor i 2010 28 mennesker i Bog\xc3\xb8yv\xc3\xa6r krets \xe2\x80\x93 deriblant tre barnefamilier. Ved skolestart i august 2012 var hele \xc3\xa5tte barn fra Bog\xc3\xb8ya klar for \xc3\xa5 ta daglig b\xc3\xa5t til Mausund for \xc3\xa5 g\xc3\xa5 i barnehage og skole. _NEWLINE_P\xc3\xa5 Bog\xc3\xb8y er det per 2017 bare en barnefamilie, noen flytter fra mens noen flytter til Bog\xc3\xb8y. Det bygges mange hytter._NEWLINE_Stedet var lenge mest kjent for landhandelen p\xc3\xa5 kaia som var selvbetjent n\xc3\xa5r kj\xc3\xb8pmann Odd Skatvold selv ikke var til stede. Etter sommersesongen 2008 ga Skatvold imidlertid opp butikkdriften. Familien Skatvold etablerte spisestedet Supen P\xc3\xb8bb og har innredet deler av det gamle pakkhuset til utleieleilighet. Puben er \xc3\xa5pen i p\xc3\xa5ske- og sommersesongen. Det er ogs\xc3\xa5 etablert gjestebrygge i tilknytning til puben._NEWLINE_Bog\xc3\xb8y har hurtigb\xc3\xa5tforbindelse til Sula, Mausund og videre til Fr\xc3\xb8ya. 3. mai 2006 ble det \xc3\xa5pnet fergeforbindelse fra Norddyr\xc3\xb8ya p\xc3\xa5 fast-Fr\xc3\xb8ya til Mausund og Sula. Dette sambandet trafikkerer ogs\xc3\xa5 Bog\xc3\xb8y. Skolebarna fraktes med hurtigb\xc3\xa5t til Mausund, en tur som tar omkring ti minutter. _NEWLINE_Postadressen til Bog\xc3\xb8y er 7282 Bog\xc3\xb8yv\xc3\xa6r.'